**Νεανική αμφισβήτηση**

**Πρόλογος** Σε κάθε κοινωνία, σε κάθε εποχή και κάτω από οποιεσδήποτε συνθήκες, το πιο ελπιδοφόρο κομμάτι μιας κοινωνίας είναι οι νέοι άνθρωποι. Είναι η δύναμη που μπορεί να ανανεώσει και να ωθήσει προς την εξέλιξη κάθε πτυχή της κοινωνικής ζωής. Όταν λοιπόν οι νέοι σε μία κοινωνία εξεγείρονται η κοινωνία αυτή οφείλει να σκύβει με ενδιαφέρον και αγάπη και να νιώθει τους λόγους που πυροδοτούν την κάθε εξέγερση των νέων.

**Ομιλία:** Οι δυσκολίες που αντιμετωπίζει τον τελευταίο χρόνο η κοινωνία μας έχουν προκαλέσει τις έντονες αντιδράσεις των νέων. Η αλήθεια είναι ότι κάποιες από αυτές τις αντιδράσεις είναι κάθε άλλο παρά αποτελεσματικές και μάλιστα στιγματίζουν το σύνολο της νέας γενιάς. Η αποψινή εκδήλωση δίνει σε όλους μας την ευκαιρία να συζητήσουμε ανοιχτά το θέμα αυτό και να φωτίσουμε όσο το δυνατό περισσότερες πτυχές του. Πριν όμως καταθέσουμε τις προτάσεις μας για το πώς θα μπορούσαν να αντιδράσουν οι νέοι γόνιμα και αποτελεσματικά, καλό θα ήταν να γίνει μία αναφορά στις συνθήκες της σύγχρονης ζωής τις οποίες οι νέοι αμφισβητούν.

**Να αναφέρετε τις πλευρές της σύγχρονης πραγματικότητας τις οποίες οι νέοι εύστοχα αμφισβητούν.**

* Την αποτελεσματικότητα του σύγχρονου εκπαιδευτικού συστήματος:
* Οι νέοι σήμερα αποστρέφονται στην πλειοψηφία τους το σχολείο, γιατί δεν έχουν συνειδητοποιήσει τι μπορεί να τους προσφέρει.
* το σύγχρονο εκπαιδευτικό σύστημα δεν ικανοποιεί επαρκώς τις ανησυχίες των νέων, εφόσον η μηχανιστική μάθηση προσφέρει στείρα γνώση.
* είναι δασκαλοκεντρικό, εφόσον το μάθημα θεμελιώνεται στην αυθεντία του δασκάλου.
* δεν καθιστά το μαθητή ενεργό της μάθησης και δημιουργικό, αλλά παθητικό δέκτη της γνώσης από το δάσκαλο ή τα απαρχαιωμένα βιβλία.
* καλλιεργεί τον ανταγωνισμό και τη βαθμοθηρία.
* η σύνδεσή του με τη εισαγωγή σε κάποιο πανεπιστήμιο αναιρεί τον ουσιαστικότερο ρόλο του ως φορέα σφαιρικής και αδιαίρετης γνώσης για τον κόσμο.
* η εκπαιδευτική διαδικασία δε φαίνεται να είναι επαρκής εφόσον τα παιδιά καταφεύγουν στην παραπαιδεία για να καλύψουν τα γνωστικά τους κενά.
* η γνώση αντιμετωπίζεται ποσοτικά και όχι ποιοτικά.
* Το σχολείο καταντάει να θεωρείται καταναγκαστικό από τους περισσότερους μαθητές, με αποτέλεσμα αυτοί να απαξιώνουν τη δύναμη της γνώσης και της μόρφωσης.
* Την ουσιαστική ισχύ της δημοκρατίας σήμερα: Η σύγχρονη δημοκρατία δείχνει να έχει χρεοκοπήσει, εφόσον δεν τηρούνται οι θεμελιώδεις αξίες και τα ιδανικά της:
* κυριαρχεί η φαυλότητα της πολιτικής ηγεσίας, η οποία μάλιστα αποδεικνύεται αναποτελεσματική στην επίλυση των κοινωνικών και πολιτικών προβλημάτων.
* οι δημοκρατικοί θεσμοί υπολειτουργούν.
* η θέση των πολιτών δυσχεραίνεται ολοένα και περισσότερο.
* οι πολίτες ιδιωτεύουν και αδιαφορούν για τα κοινά.
* οι δημοκρατικές αξίες της ισότητας, της δικαιοσύνης, της ελευθερίας δεν πραγματώνονται επί της ουσίας.
* Βιώνοντας, λοιπόν, ο νέοι τη σύγχρονη παρηκμασμένη δημοκρατία αμφισβητούν τον τρόπο με τον οποίο αυτή εφαρμόζεται, ουσιαστικά αυτοαναιρούμενη.
* Τις εξαγγελίες για την καθολική ισχύ των ανθρωπίνων δικαιωμάτων: Οι εξαγγελίες περί ανθρωπίνων δικαιωμάτων αποδεικνύονται φρούδες από τη στιγμή που ο πλανήτης πλήττεται:
* από την άνιση κατανομή του πλούτου
* − από φυλετικές διακρίσεις
* από τη φτώχεια και την εξαθλίωση του Τρίτου κόσμου
* από την εκμετάλλευση των αδυνάτων από τους ισχυρούς
* από το φόβο των εξοπλισμών και του πολέμου
* από την καταστροφή του φυσικού περιβάλλοντος
* Για τους νέους η μη καθολική ισχύς των ανθρωπίνων δικαιωμάτων αποτελεί ακαταμάχητο επιχείρημα για το ότι η υπεράσπισή τους είναι υποκριτική και για το ότι όσοι επιδίδονται σε αυτήν καπηλεύονται τον ανθρωπισμό για να εξυπηρετήσουν τα συμφέροντά τους.
* Την ύπαρξη ανθρωπιστικών αξιών και ιδανικών: Τα φαινόμενα κοινωνικής παθογένειας αποδεικνύουν στους νέους ότι ο ανθρωπισμός έχει εκλείψει:
* η επικράτηση της βίας και της εγκληματικότητας, που αποτελούν πλέον τη βασική παράμετρο στη συνύπαρξη των μελών της κοινωνίας μας, με αποτέλεσμα να προσβάλλεται ανεπανόρθωτα και η ατομική και η συλλογική συνείδηση και αξιοπρέπεια. –
* οι κοινωνικές διακρίσεις και ο ρατσισμός, που έχουν προκαλέσει χάσμα μεταξύ των ανθρώπων, σκληρό ανταγωνισμό για την επικράτηση της μίας ομάδας εις βάρος της άλλης, υποτίμηση και ευτελισμό της αξίας του άλλου.
* η φτώχεια και η εξαθλίωση, που καταδικάζει συνανθρώπους μας σε εξαιρετικά χαμηλό βιοτικό επίπεδο.
* η κατίσχυση του υλικού ευδαιμονισμού, που έχει καταστήσει τον ίδιο τον άνθρωπο εμπορεύσιμο και για αυτό εξαγοράσιμο και έχει υποβαθμιστεί η σημασία του εσωτερικού του πλούτου στην πορεία του για την κατάκτηση της ευτυχίας.
* η σκληρότητα, ο κυνισμός και η απανθρωπιά, ο ατομικισμός και η αδιαφορία για το συνάνθρωπο, που έχουν διαμορφώσει τον σύγχρονο άνθρωπο αντικοινωνικό και ανάλγητο.
* Όλα αυτά αποτελούν λίγες μόνο από τις περιπτώσεις που θέτουν υπό αμφισβήτηση την ύπαρξη του ανθρωπισμού σήμερα.

Εκτός από τους παραπάνω λόγους η εξέγερση είναι συνυφασμένη με την ίδια τη νεότητα, αφού αποτελεί συστατικό της στοιχείο. Ορισμένοι υποστηρίζουν ότι η εξέγερση των νέων είναι προϊόν της ευκολίας με την οποία παραχωρήθηκαν στη γενιά αυτή όλα τα αγαθά που επιθυμούσε με ευθύνη κυρίως της οικογένειας. Όταν λοιπόν η νέα γενιά συνειδητοποιεί ότι τίποτε δεν πρέπει να θεωρείται δεδομένο, αισθάνεται προδομένη και αντιδρά ανώριμα, σπασμωδικά και βίαια, χωρίς να αναλαμβάνει τις ευθύνες που της αντιστοιχούν και χωρίς να δείχνει διάθεση να εργαστεί σκληρά για να ξεπεράσει την κρίση.

**Με ποιους τρόπους μπορούν να εκφράσουν οι νέοι την αμφισβήτησή τους γόνιμα και δημιουργικά;**

* Μέσα από την υπεράσπισηανθρωπιστικών αξιών:Παρά το γεγονός ότι οι νέοι γαλουχούνται σε μία εποχή, την οποία χαρακτηρίζει η ηθική αλλοτρίωση αυτοί οφείλουν να αντιστέκονται σε αυτή και να υπερασπίζονται τις ανθρωπιστικές αξίες και τα υψηλά ιδανικά.
* να σταθούν κριτικά απέναντι στο σύστημα αξιών που έχουν κληρονομήσει από τις παλαιότερες γενιές και να το επαναπροσδιορίσουν ιεραρχώντας ξανά ως ύψιστες τις ανθρωπιστικές και απορρίπτοντας εκείνες που δεν συνάδουν με το ανθρωπιστικό ιδεώδες.
* να υπερασπιστούν την αξία της γνώσης, φροντίζοντας και οι ίδιοι για την διαρκή ενημέρωσή τους, την επιμόρφωσή τους, τη διεύρυνση των πνευματικών τους οριζόντων.
* η ενδοσκόπηση, η αυτοκριτική και ο αυτοέλεγχος να αποτελούν καθημερινή εσωτερική διεργασία με στόχο τη βελτίωση της συμπεριφοράς και της στάσης ζωής τους, αντιστεκόμενοι έτσι και στους αλλοτριωτικούς μηχανισμούς της εποχής.
* να υπεραμύνονται μέσα από τον καθημερινό τους βίο την αγάπη, το σεβασμό στον συνάνθρωπο, την αποδοχή της διαφορετικότητας του άλλου, την κοινωνική ανεκτικότητα, την αλληλεγγύη.
* Η υπεράσπιση των ανθρωπιστικών αξιών μπορεί να αποτελέσει τηνπιο σθεναρή μορφή αμφισβήτησης της σύγχρονης απανθρωποποιημένης εποχής.
* Διαμόρφωση υγιούς πολιτικής συνείδησης, συμμετοχή στις δημοκρατικές διαδικασίες, στις αρχές του διαλόγου και της ισότητας μέσω του θεσμού της οικογένειας και της εκπαίδευσης
* Συμμετοχή στο δημόσιο διάλογο είτε θεσμικά-μέσω των φοιτητικών συλλόγων ή των μαθητικών κοινοτήτων- είτε μεμονωμένα- μέσω της δημόσιας διαβούλευσης χωρίς όμως φανατισμό και κομματικό πατριωτισμό, που ακυρώνουν την κριτική σκέψη και τη δημιουργική σύζευξη των αντιτιθέμενων απόψεων.
* Ενεργή δράση και στήριξη των μη κυβερνητικών οργανώσεων παρέμβασης στην κοινωνία και το περιβάλλον. Η εθελοντική συμμετοχή και δράση των νέων στις οργανώσεις αυτές αποτελεί το πιο αισιόδοξο μήνυμα της εποχής μας.
* Μέσα από τη συλλογική δράση. Η αμφισβήτηση καθιστά την ύπαρξή της αδιαπραγμάτευτη μέσα από συλλογικές προσπάθειες. Οι νέοι μπορούν:
* να χρησιμοποιήσουν τις σελίδες κοινωνικής δικτύωσης, προκειμένου να αφυπνίσουν την κοινωνία σχετικά με τα τρωτά της σημεία και τα προβλήματά της.
* να διοργανώσουν ειρηνικές διαδηλώσεις και διαμαρτυρίες, μέσα από τις οποίες να κοινοποιήσουν τις θέσεις τους.
* να οργανωθούν σε συλλόγους και οργανώσεις, στόχος των οποίων να είναι η προσανατολισμένη διαμαρτυρία πάνω σε συγκεκριμένα θέματα, π.χ. κατά της περιβαλλοντικής καταστροφής.
* μέσα από συλλογικά όργανα να διατυπώνουν εμπεριστατωμένες προτάσεις για τη βελτίωση των κακώς κειμένων.
* Η νέα γενιά ενωμένη έχει τη δύναμη να προκαλέσει και να προσκαλέσει την υπόλοιπη κοινωνία σε μία γόνιμη αμφισβήτηση των αρνητικών πλευρών της, υπό τον όρο ότι η πρόσκληση αυτή δε θα απαξιωθεί από βανδαλισμούς και άλλες ακρότητες**.**

**Συμπέρασμα**

Δεν υπάρχει καμία αμφιβολία ότι οι νέοι αποτελούν τη μεγάλη υπόσχεση για ένα καλύτερο αύριο. Το όραμα για μία κοινωνία πιο ανθρώπινη, πιο δημοκρατική και πιο δίκαιη μπορεί να επιτευχθεί μέσα από τους αγώνες και τη στάση ζωής των νέων. Για την πραγματοποίηση όμως του οράματος αυτού οι νέοι θα πρέπει να έχουν σταθερό αρωγό μία παιδεία ανθρωποκεντρική, που να έχει τη δύναμη να τους προσανατολίσει σε υποδειγματικούς αγώνες εμφυσώντας τους σταθερές αξίες και ιδανικά.

Δεν νοείται ζωντανή, δρώσα και δημιουργική κοινωνική και πολιτική ζωή χωρίς την ενεργητική συμμετοχή των νέων. Η καθοριστική συμβολή τους αποτελεί την εγγύηση για τη δημιουργία κοινωνιών που θα μπορούν να καθορίζουν τις εξελίξεις και να προωθούν την ανθρωπότητα σε δρόμους δικαιοσύνης και συναδέλφωσης ιδιαίτερα σε περιόδους κρίσεων.